Forsvaret – 2 % av BNP til Forsvaret

Det er viktig å ha et troverdig forsvar med tilstrekkelige kapasiteter, volum og utholdenhet, slik at vi kan sikre vår egen integritet og frihet. Dagens Forsvar er gjentatte ganger vurdert å ikke kunne løse de mest krevende oppgavene på en tilfredsstillende måte. Dette gjelder blant annet nasjonalt forsvar mot en eventuell invasjon av deler av norsk territorium. Invasjonen av Ukraina har vist oss at invasjon er en helt reell mulighet hvis vi ikke er i stand til å stanse den.

Å bygge ned et forsvar går fort. En oppbygging tar derimot lang tid. Det er derfor viktig at Forsvarets struktur har en langsiktig tidshorisont og er forutsigbart og tar innover seg hendelser og trusler som kan komme i et 10-20 års perspektiv, som samsvarer med oppbyggingstiden for viktige kapasiteter.

Både forsvarskommisjonen og totalberedskapskommisjonens arbeid vil være viktige premissgivere for den fremtidige organiseringen av Forsvaret. Minimumsbehovet på kapasiteter og volum for den fremtidige strukturen må kartlegges og legges til grunn for den videre oppbyggingen og organiseringen.

Det er en målsetting for NATO at alle landene bidrar med 2 % av BNP til Forsvaret, der ca. 20 % av dette skal være innvesteringer. Det er vurdert at dette i hovedsak kan være tilstrekkelig til å ivareta landenes felles sikkerhet, og det representerer en rimelig byrdefordeling. Norge er et rikt land, så 2% vil utgjøre et større nominelt beløp enn i andre land på samme størrelse, men samtidig har vi større mulighet enn andre land til å oppfylle den økonomiske forpliktelsen. Norge er en netto importør av sikkerhet, og forsvarskonseptet vårt forutsetter at andre land bygger opp styrker for å komme oss til unnsetning. Det er ikke rimelig å forvente dette uten av vi selv oppfyller vår del av avtalen. Norge har enda ikke nådd målsettingen satt av NATO, dette må vi få på plass. Norges forsvarsbudsjett ble styrket og økte fra 1,4 til 1,8 prosent av BNP under regjeringen Solberg, denne utviklingen må fortsette i lys av utviklingen vi ser i verden. Vår frihet og fremtid er verd det.